快樂王子與其他故事

《快樂王子與其他故事》係由愛爾蘭作家王爾德喺 1888 年 5 月出版嘅英文童話故事集。本書一共包含咗五個故仔，當中最出名嘅係《快樂王子》。

著名中文譯本由巴金翻譯。

目錄
呢本故事集包含咗五個故仔：
The Happy Prince
The Nightingale and the Rose
The Selfish Giant
The Devoted Friend
The Remarkable Rocket

故仔大要
以下係啲故仔嘅情節大要。

快樂王子

有一晚，一隻小燕子飛到一個城市，嗰度豎立咗一座雕像。小燕子原本趕住飛去南方嘅埃及過冬，但係佢飛得慢同其他朋友失散咗。

小燕子喺天空飛嘅時候，就睇見嗰座雕像。雕像上舖滿黃金葉片，雙眼係藍寶石，佩劍上有粒大大嘅紅寶石。雕像按照嘅王子形象塑造，生前並唔知道乜嘢係眼淚，因為佢住喺禁止憂傷嘅王宮裏面，所以宮廷都叫佢做「快樂王子」。佢死咗之後，朝臣為佢建造雕像，高高在上，令到佢可以睇見城裏面所有事物。

小燕子最初打算瞓喺雕像嘅腳度休息，不過佢將頭收喺翼嗰陣，就有一滴、一滴嘅水珠滴喺佢身上。佢抬頭一睇，發現原來快樂王子喺度喊緊，因為佢見到自己城市嘅醜惡同悽慘。因此，快樂王子請求小燕子做佢嘅使者。快樂王子喺一個窗口見到一個女裁縫師，正喺絲緞禮服上繡緊西番蓮，佢個仔病咗冇錢醫病，只能夠餵個仔飲河水。快樂王子吩咐小燕子，喺佢嘅佩劍度攞粒紅寶石出嚟，送畀佢哋。

第二晚，快樂王子睇見一個閣樓度，一個劇作家正在趕住寫劇本，不過因為天氣凍令到佢寫唔到字。快樂王子吩咐小燕子，喺佢嘅眼度攞其中一粒藍寶石，畀劇作家變賣換取食物。第三晚，快樂王子睇見一個賣火柴嘅女仔，唔小心將所有火柴都跌咗落水度，唔能夠再賣，如果佢空手噉返屋企，爸爸會打佢。為咗幫佢，快樂王子吩咐小燕子，喺佢嘅眼度攞埋另一粒藍寶石，送畀嗰個女仔。由於佢將自己嘅雙眼都送咗出去，已經再睇唔到嘢，小燕子就圍住城市飛，將佢所睇見嘅都話畀快樂王子知。小燕子將城市內面嘅貧困情況話畀快樂王子知，快樂王子因此下定決心，將身上所有嘅黃金葉片都送畀窮人。

最後，小燕子知道佢無法熬過寒冬，就快要死，所以留喺快樂王子身邊。小燕子鍚咗快樂王子一下，就跌落王子嘅腳邊死咗。快樂王子用鉛造嘅心，亦都破裂。

朝早，市長睇見雕像已經變得灰暗難睇，認為佢已經冇用，所以將佢拆落嚟，掉入火爐度熔咗佢，但係火爐嘅火熔化唔到鉛造嘅心。個心掉咗去垃圾堆度，同小燕子一齊。

上帝吩咐天使，將城裏面最寶貴嘅兩樣嘢搵出嚟。天使向上帝呈上小燕子同王子破裂嘅心。上帝對天使嘅選擇讚好，下令小燕子喺佢嘅花園永遠歌唱。

夜鶯與玫瑰
一個年青學生喺大橡樹之下行嚟行去，痛苦噉自言自語，話佢幾咁需要一朵紅色嘅玫瑰花，因為有一位佢心愛嘅姑娘，應承過佢如果能夠搵到紅色嘅玫瑰花，先至會同佢一齊跳舞。不過喺寒冷嘅冬天，佢總係冇辦法搵到一朵紅色嘅玫瑰，因此亦唔能夠滿足姑娘嘅要求同自己嘅願望。

正當佢感到絕望嘅時候，樹上嘅夜鶯聽到佢嘅哀求，以為呢個青年係一個真正嘅戀人，真正懂得愛情，因此決定幫助呢位青年。夜鶯千辛萬苦去搵玫瑰樹借紅玫瑰，不過第一次同第二次搵到嘅係白玫瑰樹同黃玫瑰樹，第三次先至搵到學生窗外嘅紅玫瑰樹，但係紅玫瑰樹話佢知，冬天已經凍僵咗佢嘅血管，雪霜已經摧殘咗佢嘅花蕾，如果想要一朵紅玫瑰花，需要成晚都歌唱先能夠造出嚟，並用佢胸中嘅鮮血嚟染紅，亦即係用自己嘅生命嚟換一朵玫瑰。

呢個代價實在係太大喇，不過夜鶯認為愛情比生命更加重要，「愛情真係一件奇妙無比嘅事情，佢比綠寶石更加珍貴，比貓眼石更加稀奇。用珍珠同石榴都換唔到，係市場上買唔到嘅，喺商人嗰度都買唔到嘅，更加唔能夠用黃金嚟比較佢嘅重量。」

因此佢毅然決定犧牲自己，佢唔停噉唱咗一晚歌，並用胸膛頂住花刺，逐啲噉插入心臟，用自己嘅鮮血成就咗一朵象徵真愛嘅玫瑰，而佢就瞓係草叢之中死咗，心口仲插住嗰條刺。第二日清晨青年學生起身之後，發現咗呢朵紅玫瑰，馬上摘佢落嚟走去見姑娘，根本就冇諗過玫瑰花點解會喺呢度出現。

但係令人遺憾嘅係嗰位姑娘拒絕咗佢，話玫瑰花同姑娘嘅衫唔襯，而且宮廷大臣個仔已經送咗珍貴嘅珠寶畀佢，係人都知珠寶比花更加值錢。青年就好激氣，將玫瑰花掉喺路邊，啲馬車都轆過玫瑰花。佢一邊話愛情係一件幾咁愚蠢嘅事，一邊返到自己嘅屋企，拎起舖滿灰塵嘅書嚟睇。

自私嘅巨人

有一個巨人，佢有一個好靚好大嘅花園，園裏面生滿咗柔嫩嘅青草同十二樖桃樹。每日下晝，都會有一班細路鍾意喺放學之後，走到入去巨人嘅花園度玩。有一日巨人喺外面返嚟，佢發現班細路喺花園度玩，佢大聲噉話：「呢個係我自己嘅花園」，班細路都嚇走咗。佢仲喺花園嘅四圍起咗一條好高嘅圍牆，掛起一塊牌：「唔准入去，會受重罰。」

春天嚟到，到處都開滿小花，亦有雀仔唱歌，只有巨人嘅花園仍然係冬天。巨人坐喺窗前呆呆噉望住寒冷雪白嘅花園話：「點解今年嘅春天會嚟得咁遲嘅？」

有一朝早巨人醒咗，聽見動人嘅雀仔歌唱聲，亦聞到陣陣花香。望出去窗外面睇，原來班細路喺牆上嘅一個窿仔爬咗入嚟花園，佢哋歡樂嘅聲音令到寒冬嘅花園變為青蔥茂盛。巨人睇見窗外嘅情景，明白原來自己係有幾咁自私！喺遠處，巨人見到一個身型好細嘅男仔，正努力想爬上樹度，但係因為身體太細上唔到去，就喊起上嚟。巨人輕輕噉抱起佢，放佢喺樹枝上面，呢樖樹即刻開花，班雀仔亦飛嚟喺樹枝上面唱歌。巨人醒覺自己嘅過錯，就決定拆咗圍牆佢。喺嗰日開始，班細路放學之後，就嚟搵巨人一齊玩。

過咗好多年之後，巨人年紀老喇。一個冬天嘅朝早，巨人忽然見到之前佢曾經幫過嗰個男仔，企喺一樖樹下面。巨人即刻走到佢身邊。等佢挨近，好嬲噉問：「邊個傷害你呀？」因為男仔嘅手同腳都有釘痕。「我即刻拎我把大刀去殺死佢。」

男仔回答：「唔係！呢個係愛嘅傷痕呀。」巨人問：「你係邊個？」一種講唔出嘅敬畏臨到，巨人即刻跪低。

男仔向巨人微笑，對佢話：「你畀我喺你嘅花園度玩，今日我要帶你去我嘅樂園度，就係天堂。」嗰日下晝班細路走入花園嘅時候，見到巨人瞓喺一樖樹下面，佢已經死咗，成身俾白花冚住。

原來接待嘅男仔，就係接待耶穌。

忠實嘅朋友
漢斯係個園丁，佢嘅朋友休伊係個有錢嘅磨坊主人。因為佢哋係好朋友，忠實嘅休伊喺探訪漢斯嘅時候，每次都會喺漢斯屋企度攞走一大堆花；不過佢就從來冇將自己積存嘅家畜送畀漢斯，因為休伊好有口才，當漢斯聽咗佢講嘅友情高論，就覺得好開心。冬天臨到嘅時候，休伊為咗唔想打擾喺困境當中嘅漢斯，亦為咗唔想漢斯產生妒忌，成過冬天都冇探過漢斯。直到大地回春，休伊答應會將一個破舊嘅單轆車送畀漢斯，因為漢斯為咗熬過寒冷，將單轆車同其他嘢都賣咗，先至能夠買到麵包食。為咗要漢斯報答呢個承諾，休伊要漢斯幫佢做幾次苦工；喺一個雷電交加嘅晚上，休伊吩咐漢斯出去搵醫生嚟睇佢受傷嘅仔。雖然已經搵到醫生，不過漢斯喺返屋企嘅途中跌入沼澤浸死咗。休伊參加漢斯嘅喪禮之後話，漢斯嘅死對佢造成非常嚴重嘅損失，因為佢再唔能夠處置嗰架破舊嘅單轆車。

非凡嘅煙花
王子嘅婚禮當日，喺城堡門口王子正在等候迎接公主嘅到臨。婚禮將會好盛大，宴會之後舉辦咗舞會，新郎同新娘將要一齊跳舞。

公主之前從來都未睇過放煙花，因此國王下令皇家煙花手要親自出席當日婚禮以方便施放煙花。喺宴會上，皇家火藝師將所有嘅煙花放喺適當嘅地方，噉樣佢哋就可以喺十二點嘅時候放完。

過咗一陣，啲煙花就自己傾起偈嚟，「幾咁可愛呀，」一枝深思熟慮嘅轉輪煙花激動噉話，呢支轉輪煙花只係搖搖頭，係噉講，「浪漫已經消失咗，浪漫已經消失咗，已經消失咗。」

大家都認真噉聽住，只有可憐嘅轉輪煙花仍然搖住頭，係噉講「浪漫已經消失咗。」國王話：「開始放煙花啦。」的確係一場壯觀嘅表演，除咗嗰支非凡嘅煙花，每個人都獲得咗巨大嘅成功。佢體內嘅火藥俾淚水整濕咗，佢已經再冇用，所以甚至冇人接近佢。

煙花話：「我諗佢哋想將我留喺某個重要嘅場合」，毫無疑問，呢個就係佢嘅諗法。第二日工人嚟打掃清理，佢大嗌咗一聲，「嘩，咁破舊嘅一支煙花！」講完就將煙花掉到牆外嘅水坑度，喺水度青蛙、蜻蜓同鴨仔都取笑佢。

兩個男仔執到佢，將佢放喺營火嘅柴度燒。呢支煙花終於點着咗，成功發放，但係冇任何人留意到佢所期待嘅大震撼。

重要主題

童話故事

拎

【偽動畫故事】快樂王子 | The Happy Prince | 施予幸福的能力 - 粵語，用廣東話講《快樂王子》，夾雜咗啲似標準官話嘅用語。
The Happy Prince and Other Tales ，英文版《快樂王子與其他故事》嘅 PDF 快勞
Literature / The Happy Prince ，TV Tropes 呢頁講《快樂王子》。
童話